b'\n_START_ARTICLE_\nGojmir Anton Kos\n_START_SECTION_\n\xc5\xbdivljenjepis\n_START_PARAGRAPH_\nGojmir Anton Kos, sin zgodovinarja Franca Kosa in brat zgodovinarja Milka Kosa, je ljudsko \xc5\xa1olo in gimnazijo obiskoval v Gorici, kjer je leta 1915 tudi maturiral. Od leta 1915 do 1918 je \xc5\xa1tudiral slikarstvo na dunajski umetnostni akademiji pri prof. Bacherju in Schmidtu, zadnji semester in profesorski izpit pa je kon\xc4\x8dal 1919 na umetnostni \xc5\xa1oli v Zagrebu in postal profesor risanja na realni gimnaziji v Ljubljani. Po enoletnem slu\xc5\xbebovanju je bil preme\xc5\xa1\xc4\x8den na realko, kjer je pou\xc4\x8deval do 1923, ko je od\xc5\xa1el v Berlin \xc5\xa1tudirat arhitekturo notranj\xc5\xa1\xc4\x8dine k arhitektu J. Kr\xc3\xa4merju. Obiskal je Severno Nem\xc4\x8dijo ter se nato stalno naselil v Ljubljani. Ve\xc4\x8dkrat je obiskal Benetke, 1926 je postal profesor na ljubljanski srednji tehni\xc5\xa1ki \xc5\xa1oli. Do 1945 je pou\xc4\x8deval risanje na srednjih \xc5\xa1olah v Ljubljani. Od leta 1945 in 1962 je bil profesor na Akademiji za likovno umetnost v Ljubljani, kjer je bil tudi rektor; v obdobju od 1948 do 1949 je bil ravnatelj Mestne galerije v Ljubljani. Leta 1949 je postal redni \xc4\x8dlan SAZU. Dvakrat (1947: za olje Dekle s harmoniko in 1950: za olje Avtoportret) je prejel Pre\xc5\xa1ernovo nagrado.\n_START_SECTION_\nDelo\n_START_PARAGRAPH_\nKos je slikal kompozicije, portrete, krajine in tiho\xc5\xbeitja v olju, risal s tu\xc5\xa1em in ogljem, poznal tehniko freske, oblikoval je plakate, risal ilustracije (Janko Kersnik, mladinska izdaja; Mladost; Dom in svet; Vida Jeraj, Iz Ljubljane \xc4\x8dez poljane, dela na\xc4\x8drte za vezenine in interi\xc3\xaare. Razstavljal je v Jakopi\xc4\x8devem paviljonu 1918, 1920, 1921, 1923, 1924, 1925 (kolektivno); udele\xc5\xbeil se je portretne razstave 1925, Ljubljana v jesen 1926, ter razstavljal: v Beogradu 1924; v Klubu mladih v Sarajevu in Pragi 1926, v Berlinu in na Dunaju 1927, Novem Sadu, ter na razstavi Slovenskega modernega slikarstva v Pragi 1927, v Proljetnem salonu v Zagrebu 1922, v Ljubljani 1929, v Londonu 1930, v Beogradu 1931. Bil je \xc4\x8dlan Save, Kluba mladih ter odbornik Narodne galerije v Ljubljani._NEWLINE_Kos je ustvaril veliko portretov in se ukvarjal s kompozicijo, ki je bila te\xc5\xbei\xc5\xa1\xc4\x8de njegovega dela. Izhajal je iz dekorativnih principov in si je priboril osebno tehniko, ki ka\xc5\xbee dozorelost njegovega slikarskega razvoja.'